**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.09.2018, ora 08.00 – 12.09.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 12.09.2018, ora 07.00**

**RÂURI**

**Debitele au fost, în general, staţionare**, exceptând cursul superior al Prutului, unde au fost în creştere prin propagare și râurile din bazinele superioare ale Crișurilor, Someșului Mic, Arieșului, Begăi, Timișului, Bârzavei, Moraviței, Carașului, Nerei, Cernei, cursurile inferioare ale Someșului, Mureșului, cursul superior al Siretului, unde au fost în scădere.

Creşteri izolate de niveluri și debite datorită precipitațiilor slabe căzute în interval sub formă de aversă s-au înregistrat pe unele râuri mici din bazinele hidrografice Bistrița, Moldova, Bârlad, Jijia.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Someșul Mic, Moraviţa, Jiu (excepţie făcând Motru), Vedea, Ialomiţa, Moldova, Bistriţa, pe cursul superior al Trotuşului, pe cursul mijlociu şi inferior al Siretului, pe cursul Prutului, pe unii afluenţi ai Oltului mijlociu şi inferior pe cursurile inferioare ale Mureşului şi Argeşului şi pe râurile din Dobrogea și mai mici (10-30% din mediile multianuale lunare) pe Bârlad și pe afluenții Jijiei.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare**, exceptând râurile din bazinele superioare ale Vișeului, Someșului, Crasnei, Barcăului, Mureșului, Moraviței, Carașului, Nerei, Cernei, Oltului, cursurile superioare și mijlocii ale Crișurilor, Someșului Mic, Arieșului, Begăi, Timișului, Bârzavei, cursurile superioare ale Siretului și Prutului, unde vor fi în scădere.

Sunt posibile creşteri izolate de niveluri și debite pe unele râuri mici din Dobrogea și zonele de munte, ca urmare a precipitațiilor slabe prevăzute sub formă de aversă.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 11 – 12.09.2018 a fost în scădere, având valoarea de 3400 m3/s**, sub media multianuală a lunii septembrie (3800 m3/s).

În aval de Porţile de Fier debitele au fost în scădere pe sectorul Gruia – Calafat și în creștere pe sectorul Bechet – Tulcea.

**Debitul la intrarea în ţară (secţiunea Baziaş) va fi în scădere (3300 m3/s).**

Pe sectorul aval de Porţile de Fier debitele vor fi în scădere pe sectorul Gruia - Corabia şi în creștere pe sectorul Tr. Măgurele – Tulcea.

**2.** **Situaţia meteorologică în intervalul 11.09.2018, ora 09.00 –12.09.2018, ora 06.00**

**ÎN ŢARĂ**

Vremea a fost uşor mai caldă decât în mod obişnuit la această dată, exceptând regiunile estice, sud-estice, precum şi zonele depresionare, unde valorile termice s-au situat, în general, sub mediile climatologice specifice perioadei. Cerul a fost variabil, mai mult noros în jumătatea de est a teritoriului, iar în cea mai mare parte a Moldovei, local în Dobrogea şi izolat în Muntenia şi sud-estul Transilvaniei au fost averse, în general slabe cantitativ. Vântul a suflat slab şi moderat, cu unele intensificări în Moldova, Dobrogea şi pe suprafeţe mici în celelalte regiuni. Temperaturile maxime s-au încadrat între 18 grade la Botoşani, Iaşi, Miercurea Ciuc şi Joseni şi 30 de grade la Calafat, Caracal, Turnu Măgurele, Roşiori de Vede, Videle şi Zimnicea. La ora 06.00, temperatura aerului avea valori cuprinse între 6 grade la Miercurea Ciuc şi Joseni şi 20 de grade la Șiria. În Maramureş şi în Transilvania, la începutul intervalului, cu totul izolat a fost ceaţă.

***Observaţie:*** *de ieri de la ora 6.00 au fost în vigoare 3 atenţionări cod galben pentru fenomene meteorologice periculoase imediate, emise după cum urmează: 1 de SRPV Cluj- Napoca, 1 de SRPV Sibiu şi 1 de CNPM pentru Muntenia.*

**LA BUCUREŞTI**

Vremea caldă a persistat, cerul a fost temporar noros, iar în cursul nopţii trecător a plouat slab. Vântul a suflat slab şi moderat. Temperatura maximă a fost de 28 de grade la Afumaţi şi Băneasa şi de 29 de grade la Filaret. La ora 06.00 se înregistrau 14 grade la Băneasa, 16 grade la Afumaţi şi 17 grade la Filaret.

**3. Prognoza meteorologică în intervalul 12.09.2018, ora 09.00 – 13.09.2018, ora 09.00**

**ÎN ŢARĂ**

În regiunile estice şi sud-estice valorile termice vor fi apropiate de cele normale pentru această perioadă, cerul va fi temporar noros, iar averse, descărcări electrice şi uşoare intensificări ale vântului vor fi mai ales ziua, local în Dobrogea şi izolat în Moldova, Muntenia şi în zona Carpaţilor de Curbură. În restul teritoriului vremea va fi caldă şi frumoasă, cu cer variabil şi vânt slab până la moderat, cu unele intensificări doar pe crestele montane. Temperaturile maxime se vor încadra între 22 de grade pe litoral şi 31 de grade în vestul şi în sudul Olteniei, iar cele minime între 9 şi 19 grade, mai scăzute în depresiuni. În zonele joase, dimineaţa şi noaptea, izolat se va semnala ceaţă.

**LA BUCUREŞTI**

Cerul va fi variabil, cu înnorări temporare pe parcursul zilei, când vor fi condiţii pentru ploi de scurtă durată, posibil descărcări electrice şi vânt în general moderat. Valorile termice vor fi apropiate de cele normale pentru această dată, cu o maximă de 27...28 de grade şi o minimă de 13...15 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**A.B.A. Mureş, A.P.M. Harghita şi G.N.M.-S.C.J. Harghita** informează că la data de 11.09.2018, la ora 08.36, a fost semnalată mortalitate piscicolă pe râul Târnava Mare, în zona comunei Zetea, judeţul Harghita. Personalul de specialitate din cadrul A.B.A. Mureş s-a deplasat în teren pentru investigaţii. Se va reveni cu informaţii suplimentare.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate pentru data de 10.09.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 10.09.2018-11.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**